
ŠILALĖS RAJONO SAVIVALDYBĖJE PARINKTŲ KOLEKTYVINĖS APSAUGOS STATINIŲ BEI PRIEDANGŲ IR JŲ POREIKIO SĄRAŠE ESANČIŲ
 KOLEKTYVINĖS APSAUGOS STATINIŲ IR PRIEDANGŲ 
PARENGTIES ORGANIZAVIMO IR NAUDOJIMO TVARKOS APRAŠAS 

I SKYRIUS
BENDROSIOS NUOSTATOS

1. Šilalės rajono savivaldybėje (toliau – Savivaldybėje) parinktų kolektyvinės apsaugos statinių (toliau–KAS) bei Priedangų ir jų poreikio sąraše esančių KAS bei Priedangų parengties organizavimo ir naudojimo tvarkos aprašas (toliau – Aprašas) nustato Savivaldybės teritorijoje mero potvarkiais parinktų ir jų poreikių į sąrašą įtrauktų KAS bei Priedangų parengties organizavimo, evakuotų gyventojų priėmimo, laikino apgyvendinimo juose tvarką gresiant ar susidarius ekstremaliajai situacijai, įvedus karo padėtį.
2. Už KAS ir Priedangų aprūpinimą specialiaisiais ženklais atsakinga Savivaldybės administracija patarėjas (parengties pareigūnas).
3. Už KAS ir Priedangų pažymėjimą specialiaisiais ženklais atsakingi kolektyvinės apsaugos statinių ir priedangų vadovai ir (ar) valdytojai (toliau – statinių valdytojai).
4. Kitos šiame Apraše vartojamos sąvokos suprantamos taip, kaip jos apibrėžtos Lietuvos Respublikos krizių valdymo ir civilinės saugos įstatyme, kituose krizių valdymą ir civilinę saugą reglamentuojančiuose teisės aktuose.

II SKYRIUS
PARINKTŲ KOLEKTYVINĖS APSAUGOS STATINIŲ BEI PRIEDANGŲ IR JŲ POREIKIO SĄRAŠE ESANČIŲ KOLEKTYVINĖS APSAUGOS STATINIŲ BEI PRIEDANGŲ PARENGTIES ORGANIZAVIMAS

5. Statinių valdytojai, gavę informaciją iš Savivaldybės administracijos apie jų valdomo statinio įtraukimą į KAS ar priedangų sąrašą ir pagal Savivaldybės mero potvarkiuose pateiktą informaciją:
5.1. sudaro statinio darbo grupę, atsakingą už gyventojų priėmimą, apgyvendinimą, maitinimą, tvarkos palaikymą ir kitų reikalingų funkcijų (priklausomai nuo poreikio) vykdymą, susidarius ekstremaliajai situacijai ar įvedus karo padėtį;
5.2. numato KAS vienam gyventojui 3,5 kv. metro, Priedangoje 1,5 kv. metro naudingojo (pagrindinio) patalpų ploto;
5.3. parengia vidaus tvarkos taisykles, kuriose numatytos gyventojų elgesio taisyklės, draudžiamos veiklos, dienotvarkė ir kita. Sprendimai tvirtinami statinio valdytojo (vadovo) įsakymais, planavimo dokumentais;
5.4 parengia statinio apsaugos ir viešosios tvarkos užtikrinimo tvarką, skiria atsakingus asmenis už bendradarbiavimą su policijos, Šaulių sąjungos atstovais;
5.5. KAS, vadovaujantis KAS-o paruošimo evakuotiems gyventojams apsaugoti rekomendacijomis ir kitais teisės aktais, vykdo statinio patalpų (erdvių) parinkimą gyventojų apgyvendinimui, statinių parengimui reikalingų priemonių planavimą, įsigijimą, sandėliavimą, apskaitą ir apsaugą. Sprendimai tvirtinami statinio valdytojo (vadovo) įsakymais, planavimo dokumentais;
5.6. Priedangose, vadovaujantis Aprašo 5.2 papunkčio nuostata, kad Priedangoje gyventojui priimti reikia 1,5 kv. metro naudingojo (pagrindinio) patalpų ploto, vykdo statinio patalpų (erdvių) parinkimą gyventojų priėmimui, statinių parengimui reikalingų priemonių planavimą, įsigijimą, sandėliavimą, apskaitą ir apsaugą. Sprendimai tvirtinami statinio valdytojo (vadovo) įsakymais, planavimo dokumentais;
5.7. statinio valdytojas ne rečiau kaip kartą per metus atlieka patikrinimą, kurio metu įvertina statinio žymėjimą, fizinę būklę, ar statinyje užtikrinamas vandens tiekimas, elektros energijos tiekimas, nuotekų šalinimas, šildymas, sukauptos būtinosios atsargos ir kt. Apie nustatytus trūkumus per 5 (penkias) darbo dienas nuo jų nustatymo informuoja Savivaldybės administracijos patarėją (parengties pareigūną);  
5.8. statinio valdytojas paskiria kontaktinį asmenį, į kurį būtų galima kreiptis nedelsiant, esant būtinybei priimti gyventojus įvykus susidarius ekstremaliajai situacijai ar įvedus karo padėtį ir pateikia asmens kontaktus Savivaldybės administracijai (parengties pareigūnui).

III SKYRIUS
PARINKTŲ IR JŲ POREIKIŲ Į SĄRAŠĄ ĮTRAUKTŲ KOLEKTYVINĖS APSAUGOS STATINIŲ IR PRIEDANGŲ NAUDOJIMAS

6. Kai statinys ar patalpa, kurie įtraukti į Parinktų statinių ir jų poreikių sąrašą, nereikalingi gyventojų apsaugai, apgyvendinimui, jie gali būti naudojami kitiems tikslams, tačiau prireikus jų valdytojai turi paruošti juos naudoti statinį priimti gyventojus ne vėliau kaip per 12 (dvylika) valandų nuo informacijos gavimo apie Savivaldybės mero ar ekstremaliosios situacijos operacijų vadovo pavedimą.
7. KAS valdytojas (vadovas), gavęs Savivaldybės ekstremaliųjų situacijų operacijų centro (toliau–ESOC) nurodymą apie gyventojų priėmimą, užtikrina atvykusių gyventojų priėmimą, apgyvendinimą, maitinimą pagal statinio (valdytojo) parengtus planus įsakymus ar kitus planavimo dokumentus dėl gyventojų priėmimo ir apgyvendinimo. 
8. Priedangos valdytojas (vadovas), gavęs Savivaldybės ESOC nurodymą apie gyventojų priėmimą, užtikrina atvykusių gyventojų priėmimą, pagal statinio (valdytojo) parengtus planus, įsakymus ar kitus planavimo dokumentus dėl gyventojų priėmimo. Priedangų atidarymą ir uždarymą vykdo pagal Savivaldybės ESOC ir (ar) patarėjo (parengties pareigūno) teikiamą informaciją apie galimus pavojus.
9. Administracija, Savivaldybės ESOC, susidarius ekstremaliajai situacijai ar įvedus karo padėtį, užtikrina Savivaldybės teritorijoje Savivaldybės mero potvarkiais numatytų ir patvirtintų KAS bei Priedangų valdytojų pateikiamų poreikių įsigijimą ir jų pateikimą šių statinių valdytojams, siekiant užtikrinti evakuotų gyventojų apgyvendinimą.

IV SKYRIUS
BAIGIAMOSIOS NUOSTATOS

10. Gyventojai, atvykę į statinius, vykdo teisėtus statinio valdytojo ir atsakingų asmenų nurodymus, laikosi viešosios tvarkos, higienos reikalavimų, priešgaisrinės saugos ir kolektyvinės apsaugos statinio vidaus tvarkos taisyklių. Gyventojai, nesilaikantys viešosios tvarkos, higienos reikalavimų, priešgaisrinės saugos, statinio vidaus tvarkos taisyklių, atsako Lietuvos Respublikos teisės aktų nustatyta tvarka ir gali būti iškeldinti (išprašyti) iš KAS ar Priedangos.
11. Dėl ekstremaliosios situacijos ar karo padėties apgyvendinti gyventojai KAS-e gyvena tol, kol bus priimtas sprendimas gyventojams grįžti į nuolatinę gyvenamąją vietą arba kol naujoje vietoje gyventojai bus laikinai aprūpinti kitu gyvenamuoju būstu.
12. Dėl ekstremaliosios situacijos ar karo padėties atvykę gyventojai į priedangą būna tol, kol bus gauta informacija iš atsakingų institucijų ir (ar) Savivaldybės ESOC apie saugų grįžimą į nuolatinę gyvenamąją vietą.
13. Parinktų ir jų poreikių į sąrašą įtrauktų KAS ir Priedangų parengties kontrolę vykdo Savivaldybės administracijos patarėjas (parengties pareigūnas). 
__________________________________
